Il-mexxeja tat-28 pajjiż membru fl-Unjoni Ewropea ffirmaw l-ewwel parti tal-ftehim ta’ assoċjazzjoni mal-Ukrajna, f’sinjal ta’ appoġġ wara li r-Russja aċċettat ir-reġjun tal-Krimea biex jingħaqad magħha. It-tieni parti tal-ftehim dwar il-kummerċ mistenni jkun iffirmat aktar ‘il quddiem. Minbarra dan, il-mexxejja tal-Unjoni Ewropea ddeċiedew li jżidu 12-il persuna oħra mal-lista ta’ 21 persuna affetwati mis-sanzjonijiet li jinkludu ffriżar tal-assi u projbizzjoni tal-ivvjaġġar. F’konferenza tal-aħbarijiet, il-President tal-Kunsill Ewropew, Herman van Rompuy qal li l-għaqda bejn ir-Russja u Krimea tmur kontra s-sovranità tal-Ukrajna u l-liġi internazzjonali. Saħaq li l-Unjoni Ewropea tikkundanna bil-qawwa ir-referendum li sar fi Krimea il-Ħadd li għadda, u enfasizza li mhux se tirrikonoxxih għax fi kliemu dan imur kontra l-kostituzzjoni. Fid-dawl ta’ dan kollu, Hermann van Rompuy qal li l-Unjoni Ewropea ħassret is-summit li kellu jsir f’Ġunju li ġej bejn l-Unjoni Ewropea u r-Russja waqt li t-28 pajjiz membru, fosthom Malta, se jħassru l-laqghat bilaterali li kienu se jsiru mal-awtoritajiet Russi. L-ismjiet ta’ persuni li żdiedu mal-lista tas-sanzjonnijiet se jkunu pubblikati llum. Qabel, il-President Obama ħabbar sanzjonijiet ekonomiċi akbar kontra uffiċjali tal-gvern Russu, individwi influwenti Russi u bank Russu. Huwa hedded sanzjonijiet aktar ħorox jekk ir-Russi ma jnaqqsux it-tensjoni li ħolqu bil-kriżi fl-Ukrajna. Ftit tal-ħin wara l-istqarrija ta’ Obama, ir-Russi ħabbru li huma wkoll kienu qed jagħmu sanzjonijiet fuq l-ivvjaġġar ta’ disa’ membri tal-Kungress Amerikan. Il-lista tal-Ministeru għall-Affarjiet Barranin tinkludi l-Ispeaker tal-Kamra tar-Rappreżentanti u liċ-ċermen tal-kumitat tas-Senat għall-Affarijiet Barranin. Il-Ministru għall-Affarijiet Barranin Russu, Sergei Lavrov, qal li s-sanzjonijiet tal-Unjoni Ewropea u l-Istati Uniti huma illegali. Sadanittant, is-Segretarju Ġenerali tan-Nazzjonijiet Magħquda Ban Ki-moon qal lill-President Putin li huwa mħasseb ħafna bil-kriżi bejn ir-Russja u l-Ukrajna dwar il-Krimea. Ban iltaqa’ ma’ Putin f’Moska hekk kif il-parlament Russu approva trattat biex ir-reġjun tal-Krimea jerġa’ jmur lura għand ir-Russi. Ban mistenni li jmur l-Ukrajna llum bħala parti mill-ħidma tiegħu biex in-naħat kollha jsibu soluzzjoni paċifika.